આ વિશે હું લખી રહ્યો છું એની પાછળનું કારણ એ નથી કે અમેરિકાએ કેવી રીતે શીત યુદ્ધ જીત્યું એનું વર્ણન મારે કરવું છે. રશિયનોને કેવી રીતે પરાજિત કરી શકાય એ વિશેની ચાર્લી વિલ્સનને તમામ જાણકારી આપનાર સી.આઇ.એ.નો જાસૂસ તેમને વિજય પછી કહે છે કે હવે સૌથી મોટી ભૂલ એ હશે કે અફઘાનિસ્તાનને એ જ સ્થિતિમાં છોડી દેવું. તેમણે ભાર મૂક્યો હતો કે અમેરિકાએ અફઘાનિસ્તાન છોડતાં પહેલાં ત્યાં સ્કૂલો અને આરોગ્ય સુવિધાઓનું નિર્માણ કરવું જોઈએ અને દેશને ફરી એક વાર ઊભો કરવો જોઈએ. ચાર્લીએ ફરી એક વાર સેનેટ સમક્ષ અફઘાનિસ્તાનમાં સ્કૂલોના નિર્માણ માટે ભંડોળની માગણી કરી હતી. આ વખતે તેમણે આ કામ માટે ફક્ત એક મિલ્યન ડૉલરની જ માગણી કરી હતી. સરખામણી કરીને કલ્પના કરો. એક દેશના નિકંદન માટે એક બિલિયન ડૉલર અને એના પુન: નિર્માણ માટે ફક્ત એક મિલ્યન ડૉલર. આઘાતજનક વાત તો એ છે કે કમિટીએ તેમનો આ પ્રસ્તાવ નકારી કાઢ્યો હતો અને ટિપ્પણી કરી હતી કે પાકિસ્તાનમાં સ્કૂલો માટે કોણ કાળજી લે છે? હા, ચાર્લીએ એવી દલીલ કરવાનો પ્રયાસ કર્યો હતો કે તેઓ પાકિસ્તાનની નહીં પરંતુ અફઘાનિસ્તાનની વાત કરી રહ્યા છે જેણે યુદ્ધ જીત્યું છે, પરંતુ કમિટીને ચાર્લીની દલીલોમાં કોઈ રસ નહોતો. ત્યાર પછી ચાર્લીએ લખ્યું હતું કે ‘હા, એ એક મહાન યુદ્ધ હતું. એક મહાન અનુભૂતિ, પરંતુ અંતે આપણે બધું ગુમાવી દીધું.’